દરેક માણસ સંબંધ બચાવવા માટે પોતાનાથી બનતા પ્રયાસ કરતો હોય છે. કરવા પણ જોઈએ. સંબંધ તૂટે ત્યારે આપણે પણ વેદના અનુભવતા હોઈએ છીએ. એક માણસ સાધુ પાસે ગયો. તેણે સાધુને પૂછ્યું કે, મારે સંબંધ બચાવવા માટે ક્યાં સુધી ફાંફા મારવાં જોઈએ? સાધુએ કહ્યું, જ્યાં સુધી એ સંબંધમાં જરાયે સત્ત્વ બચ્યું હોય ત્યાં સુધી. શેરડીમાં રસ હોય ત્યાં સુધી આપણે તેને ચિચોડામાં પીલીએ છીએ. એવું લાગે કે હવે આમાં એકેય ટીપું બચ્યું નથી ત્યારે ડૂચાને ફેંકી દઈએ છીએ. ફેંકીએ એ ડૂચો હોવો જોઈએ, શેરડી નહીં! અમુક સંબંધો એવા હોય છે જેનાથી બને એટલી ઝડપે મુક્તિ મેળવી લેવી જોઈએ.